***DIE SAMARITAANSE VROU EN DIE LEWENDE WATER***

***JOHANNES 4: 1-30 &39***

***7 Oktober 2018***

**Skriflesing en Prediking:**

Johannes 4: 1-30 & 39 (bl. 126)

***1.***

Broers en susters.

Meeste van ons kyk **realiteitsprogramme op televisie**. Is dit nie waar nie?

Het u al egter vir ‘n oomblik nagedink hoekom realiteitsprogramme ons so interesseer?

* Hoekom hou ons so baie daarvan om te sien hoe ŉ **motorkar** ombou word om spoggerig en nuut te wees?
* Wat is so interessant daaraan om te sien hoe ŉ **ou, lelike, verwaarlose huis opgeknap** word?
* Hoe baie programme handel oor mense wat **oorgewig is, of onfiks, wat vir een of ander rede “lelik”** is, wat dan ŉ “**remake**” ondergaan.
* En wat van **“boer soek ŉ vrou”**. Hoe baie mense het dit nie gekyk nie?
* Willemien het weer op haar beurt **kookkompetisies** gekyk. Ek is seker dat baie van julle ook daarna kyk.

Hoekom kyk ons so baie na die programme?

* Ons kyk na die progromme omdat dit oor **transformasie hande**l.
* Dit gaan oor **vernuwing**.

En elkeen van ons word gefassineer deur transformasie. Of anders gestel – ons wil sien hoe vernuwing plaasvind en ons wil vernuwing terselfdertyd in ons eie lewens ervaar.

Dit is hoekom ons so baie daarvan hou om te sien hoe **voertuie, huise en selfs mense se lewens vernuwe word**. Ons wil sien hoe ŉ voertuig, ŉ huis, ŉ persoon ŉ **nuwe blaadjie oopslaan**, ŉ **nuwe lewe** kry.

Die tema *“transformasie”*, of *“vernuwing”* word natuurlik nie net beperk tot realiteitsprogramme nie. Dit is oos sekerlik een van die **Bybel se hoof temas.** Johannes 4 vertel ons juis van so ŉ verhaal. Dit is ten diepste ŉ verhaal van transformasie, van vernuwing.

Kom ons lees die verhaal van die Samaritaanse vrou. Ons lees Johannes 4 vers 1-30 asook vers 39

***2.***

In die teksgedeelte wat ons nounet gelees het **ontmoed ons ŉ Samaritaanse vrou**. Ons ken nie haar naam en ons weet nie regtig wie sy is nie. Net in die een teksgedeelte word na haar verwys en ons lees nie weer van haar in die res van die Johannes evangelie of in enige van die ander evangelies nie.

Ons moet egter nie vir een oomblik dink dat ons niks van haar weet en daarom ook niks van haar kan sê nie. Nee, die teendeel is eerder waar. Die teksgedeelte is ongelooflik ryk – daar is baie leidrade in die teks wat ons vertel wie die vrou is.

* Die eerste leidraad wat ons iets vertel van wie die vrou is vind ons in vers 5. Daar staan dat die vrou in die **middag by die put aangekom het om water te skep.** Sy het in die hitte van die dag water gaan haal. Die vraag wat egter aan u wil stel is soos volg: *“indien u water moet gaan haal, sou jy dit in die hitte van die dag doen?”*. Nee, definitief nie. Ons sou dit vroeg in die oggend doen, of laat in die middag. Die vrou verkies egter om die taak in die middel van die dag te doen. Kenners is dit eens dat sy op die wyse optree sodat sy ander mense by die put kan vermy. Sy het met ander woorde ŉ tyd gekies waar sy weet niemand anders by die put sal wees nie.
* Die tweede leidraad wat ons vertel wie die vrou is vind ons in die volgende versie. **Die vrou gaan haal water op haar eie**. Dit is egter nie iets wat vroue op hul eie gedoen het nie. Vrouens was nie toegelaat om op hul eie in die publiek rond te loop nie en daarom het vrouens altyd die taak in groepe verrig. Die vrou is egter nie saam met ander vrou by die put nie, maar alleen.

Die feit dat die vrou in die op haar eie, in die hitte van die dag water gaan haal wys vir ons baie duidelik dat sy nie by die res van die samelewing inpas nie. Ons kan dit self sterkter stel – sy word vermy en self verag deur die ander vroue en die groter samelewing. Anders getel – sy is ŉ randfiguur, ŉ verstoteling.

Die rede hoekom sy haarself in die moeilike, hartseer posisie bevind is omdat sy **al 5 mans gehad het, en die een wie sy nou bly ook nie haar man is nie.**

Die feit dat sy saam met ŉ man bly, en dit al voorheen gedoen het, sonder om met hom getroud te wees was geheel en al vreemd en ongehoord van in daardie dag. En juis hierom word sy **verag deur die samelewing**.

Verbeel dit net vir een oomblik. Maak nie saak waar jy loop nie kyk die mense met haat in hulle oë na jou. Jy word verstoot en verag. Dit is so erg dat jy die geselsskap van ander vroue vermy. Jy gaan haal water allee, in die hitte van die dag.

Gemeente – al ken ons nie haar naam nie, **weet ons egter baie van haar. Want daar is baie mense in ons eie families, ons eie gemeentes, ons eie dorpe wat presies in die selfde situasie is**. Dalk het mense al op een of ander stadium met haat in hul oë na jou gekyk?

***3.***

Maar nie Jesus nie.

**Jesus gee nie om wat die ander vroue, die gemeenskap van haar dink nie**. Dit maak nie saak of sy al by haar sesde man is nie. Steeds praat hy met haar. Steeds steek hy ŉ hand van liefde uit na haar.

Wat die situasie soveel erger maak is die feit dat Jesus die wildvreemde vrou van geen kant af ken nie – mans het net nie met vreemde vrouens in daardie tyd gepraat nie. En nog erger. Sy is van Samaritaanse afkoms.

Joodse mans het nie met vreemde vroue gepraat nie, wat nog van ŉ Samaritaan.

**En Jesus praat nie net met haar nie, nee, Hy wil saam met haar uit haar skepding drink.**

Ons sien dat die vrou self geskok was deur Jesus se optrede. Sy sê vir Hom: *“Hoe vra jy, wat ŉ Jood is, vir my, ŉ Samaritaanse vrou, water om te drink?”*

Vir Jesus maak dit egter nie saak wie jy is nie. Hy sal selfs saam met jou uit die selfde skepding drink met die wete dat ander Hom, Jesus self, as vuil en onheilig sal beskou.

Jesus steur Homself nie aan meslike, aardse reëls en gewoontes nie. Nee, Jesus kom openbaar ŉ ander stel reëls en gebruike. Aardse reëls en gewoontes tel nie meer nie, maar die reëls en gebruike van God se koninkryk. En in die koninkryk is liefde die heel belangrikes ideaal om na te streef.

***4.***

Broers en susters, deurdat die lewende Here Jesus aan haar verskyn, deurdat Jesus met haar praat, deurdat Jesus aan haar die **lewende water gee naamlik die Gees gebeur daar ŉ wonderwerk in die verhaal.**

Sy word vernuwe, sy word herskep, sy word getransformeer.

* Aanvanklik was sy alleen, sonder vriend of familielid. **Maar deur Christus is sy nie meer alleen nie**. Sy maak nou deel uit wan ŉ groter gesin wat strek deur al die eeue tot en met nou. Sy het dalk 2000 jaar gelede geleef, maar sy is ons suster.
* Sy was aanvanklik ŉ randfiguur. Sy het buite gestaan en na binne gestaar. **Maar deur Jesus maak sy nou uit van God se hemelse gesin**. Nooit weer sal sy van buite staan nie.
* Waar sy voorheen verag was deur die samelewing, **onvang sy nou liefde en aanvaarding van Jesus.**
* Deur Jesus word sy **getransformeer van ŉ sondige vrou wat by haar sesde man bly, na ŉ geheiligde wat vergifnis en genade ontvang.**
* Terselfdertyd is daar ook nie meer afstand tussen God en haar nie. Daar waar die Gees en die waarheid is daar kan God aanbid word. **Sy is nie meer van God verwyder omdat sy ŉ vrou of Samaritaan is nie. Omdat sy nou glo, kan sy God nader waar sy ook al is – God is alomteenwoordig.**
* **Waar sy voorheen net vir haarself geleef het, verkondig sy nou God se woord.** Die teks sê dit so mooi. Nadat Jesus Homself finaal aan haar geopenbaar het, het sy haar **kruik net daar gelos** en na die dorp gegaan en Jesus verkondig. Sy het nie weer terug na haar ou sondige bestaan gegaan nie. Nee, sy het deur Jesus nuut begin, oor begin.
* Maar weet u? Die goorste stuk vernuwing wat in haar lewe plaasgevind het draai om die feit dat sy voorheen ŉ **doodsbestaan gevoer het**. **Sy het van die stilstaande, aardse water gedrink. Die water kon haar dors slegs tydelik les. Maar Jesus gee haar egter die lewende water, die Gees, wat haar dors vir ewig kan les. Die water gee die lewe. Sy was dood, maar nou lewe sy weer**.

So u kan met my saam stem. Die verhaal van die onbekende Samaritaanse vrou is ŉ verhaal van vernuwing en transformasie. Sy word herskep deur Jesus. Sy was verlore, maar is weer gevind, sy was dood, maar lewe nou. **Haar lewe is so ingrypend verander dat sy haar waterkruik, haar ou lewe, net daar agter los by die put, en oorgaan tot haar nuwe lewe**. In die lewe kan sy nie anders as om te getuig van die liefde en genade van Jesus nie – die man wat dit gewaag het om haar te praat.

***5.***

Vriende. In die begin van die prediking het ons gestel dat ons as mens gefassineerd is met transformasie en vernuwing. Dit is hoekom ons so baie realiteitsprogramme kyk. Ons wil sien hoe dinge en mense ŉ nuwe bladjie omslaan. Ons wil vernuwing in ander sien, ons wil vernuwing in ons self ervaar. Dalk besef ons dat ons stadig besig is om dood te gaan indien daar nie vernuwing in ons lewe plaasvind nie.

* Die krisis is egter dat ons slegs op die **oppervlakte vernuwe en transformeer**.
* Ons maak ŉ paar **kosmestiese veranderings** met die hoop dat dit ons lewens gaan verander.
* Ons dink dat ŉ **nuwe laag verf, ŉ nuwe styl hare,** ons gelukkig gaan maak.
* Ons dink vrede en rustigheid is binne ons **bereik indien ons ŉ paar kilo’s afgooi, of moeite doen met ons voorkoms.**

Maar u weet so goed soos ek dat die veranderinge nie bevredig nie. Steeds by ons onvervuld. Steeds is die realiteit vir ons onvoldoende.

Elkeen van ons het dit al beleef. Ons ondergaan vernuwing, transformasie, slegs om te vind dat dit van korte duur was – oppervlakkig.

**Die verhaal vertel egter vir ons dat ons ons lewens nie self kan verander nie. Maak nie saak hoeveel klein vernaderings ons tref nie – ons bly maar steeds in die groef, die roetine wat ons lewe is.**

Nee, werklike, d**iepgaande, langdurige vernuwing en transformasie kan God slegs in ons lewens bewerkstellig**. Wanner Jesus aan ons in die geloof verskyn, wanneer ons sy roepstem hoor, wanneer ons Sy Gees in ons lewens ervaar, wanneer ons voel hoe die lewende water in ons borrel – eers dan sal ons werklik vernuwing ervaar. Eers dan sal ons oorgaan van ŉ doodsbestaan sonder sin, na ŉ lewe wat gevul word met liefde en vrede – wat gevul is met hoop en troos.

Ons kan dit bietjie anders verwoord.

* Eers wanneer ons na die **put, die bron van die lewende water gaan** sal ons werklike diepgaande verandering ervaar.
* Eers wanneer ons **by die voete van Jesus gaan sit** ervaar ons transformasie.
* Eers wanneer ons voor die **kruis staan en bely** - *Hy is werklik die Seun van God* ervaar ons transformasie.
* Eers wanneer ons by die **oopgraf staan en bely**: *Ja, werklik, die Here leef*.
* Eers wanneer ons deur die **Gees lewe, die gawe van God**, en voel hoe die Gees elke aspek van ons lewe vernuwe bly die transformasie blywend.

Laat elkeen van ons dan deur die Gees na die put gaan. Kom ons laat Jesus toe om vir ons deur sy Gees die lewende water aan elkeen van ons gee. Kom ons laat hom toe om ons gedagtes, woorde en dade te vernuwe.

Kom ons **laat ons ou lewe agter, en laat ons oorgaan na ŉ nuwe lewe saam met Jesus**. ŉ Lewe wat elke dag, tot en met die einde van tyd, vernuwe en transformeer word. Amen.